Beurtkrag: Verligting van korte duurArgieffoto ter illustrasie van beurtkrag. (Foto: Robert Weidemann/Unsplash) Fase 2-beurtkrag sal Dinsdag weer omstreeks 17:00 ingestel word en tot Woensdag 05:00 geld. Dié nuus volg maar enkele ure nadat beurtkrag vanoggend om 05:00 opgeskort is. Eskom sê in sy jongste verklaring eenheid 5 by die Medupi-kragstasie is gedurende die nag weer in diens gestel. Drie opwekkingseenhede by die Camden-kragstasie het egter intussen die gees gegee wat bygedra het tot die huidige tekort aan opwekkingskapasiteit. “Eskom se spanne werk hard om soveel moontlik van hierdie eenhede weer in diens te stel,” het die kragvoorsiener verseker. Onbeplande onderbrekings haal in dié stadium 14 449 MW uit die netwerk, terwyl 4 804 MW weens beplande instandhoudingswerk nie beskikbaar is nie. Eskom het opnuut gewaarsku dat ’n tekort aan opwekkingsvermoë vir die res van die week sal voortduur wat beteken dat beurtkrag op kort kennisgewing in werking gestel kan word, sou sy opwekkingsvermoë verder verswak. Noodopwekkingsreserwes word in dié stadium gebruik om die fase van beurtkrag te beperk. “Hierdie oornag-beurtkrag sal gebruik word om die damvlakke by die pompopgaarkragstasies aan te vul ter voorbereiding vir die res van die week,” sê Eskom. André de Ruyter, uitvoerende hoof van Eskom, het intussen die media na ’n virtuele inligtingsessie uitgenooi waartydens hy oor die “huidige stelseluitdagings” sal gesels. Dié inligtingsessie vind later vanoggend plaas. Hou Maroela Media dop vir meer.